
Ekonomikas ministrija iebilst pret šā noteikuma projekta tālāku virzību pirms tiek izskatīts informatīvais ziņojums 25-TA-2304 "Par vienotas pārvaldīšanas institūcijas noteikšanu valstij piekrītošās mantas pārņemšanai, uzskaitei un realizācijai" (turpmāk - ziņojums).

Ziņojumā piedāvātā risinājuma mērķis ir noteikt vienotu pārvaldes institūciju valstij  piekrītošas mantas pārņemšanā, uzskaitē un realizācijā. Attiecīgi piedāvājums paredz sabiedrībai ar ierobežotu atbildību “Publisko aktīvu pārvaldītājs “Possessor” (turpmāk – Possessor) pilnībā pārņemt  VID noteiktos uzdevumus, kas attiecas uz valstij piekritīgās mantas pārņemšanu un uzskaiti, kā arī deleģēt Possessor atsavināt visu tās pārņemto un uzskaitīto mantu, tādējādi veidojot vienotu pārvaldīšanas institūciju, kas spētu nodrošināt ātrāku valstij piekritīgās mantas apriti no mantas atklāšanās brīža līdz tās realizācijai, samazinot birokrātiju un padarot efektīvāku, t.sk. finansiāli izdevīgāku rīcību ar valstij piekritīgo mantu.

Lai bezīpašnieka, bezmantinieku vai konfiscētos īpašumus iespējami ātrāk atgrieztu civiltiesiskajā apritē, nepieciešams samazināt procesā iesaistīto institūciju skaitu, maksimāli centralizēt vienas institūcijas ietvaros mantas pārņemšanas procesu un samazināt katras atsevišķas mantas pārņemšanas un realizācijas procesā veicamo soļu skaitu. Tas samazinātu administratīvās izmaksas un valstij piekritīgās mantas uzturēšanas izdevumus, paātrinātu mantas pārņemšanas procesu, kā arī nodrošinātu lielāku caurspīdīgumu un labāku pārskatāmību valstij piekritīgās mantas administrēšanā.

Ziņojums sagatavots, jo Possessor uzkrātās kompetences un darbības pieredze liecina, ka deleģējot tai valsts pārvaldes uzdevuma izpildi, tiktu nodrošinātu attiecīgā uzdevuma efektīva izpilde. Jebkura funkciju pārdale un attiecīgi normatīvo aktu sakārtošana funkcijas pārņemšanai, ir pakārtots jautājums, kas atrisināms atbilstoši sasniedzamajam mērķim.

